Magnus Carlsen
Sven Magnus Øen Carlsen (Tønsberg, 30. novembar 1990.) norveški je šahovski velemajstor. 22. novembra 2013. pobjedom protiv Viswanathana Ananda na Svjetskom prvenstvu u šahu 2013. postao je 17. klasični, a ukupno 21. svjetski prvak.. Godinu kasnije odbranio je titulu protiv istog igrača. Trenutno je s rejtingom 2850 (novembar 2015) broj 1 na FIDE-inoj rang-listi.. U januaru 2012. postao je 7. broj 1 u historiji FIDE-ine rang-liste. Njegov najveći rejting iz maja 2014. iznosio je 2882, što je najveći rejting svih vremena. Prvi je šahovski velemajstor koji osim prihoda sa šahovskih turnira zarađuje i kao model, reklamirajući poznate modne marke. Od oko milion eura, koje je zaradio 2012, 70% su mu prihodi od modnih i drugih sponzora. Carlsen je stekao titulu velemajstora 26. aprila 2004. kada je imao 13 godina i 148 dana, pa je po tome treći najmlađi velemajstor u historiji. Na rang-listi za januar 2010. dospio je na prvo mjesto sa 19 godina i 32 dana, čime je postao najmlađi igrač u historiji šaha kome je to uspjelo, oborivši rekord Vladimira Kramnika. Također je osvojio i Svjetsko prvenstvo u brzopoteznom šahu 2009. Njegov nastup u septembru i oktobru 2009. na turniru u Nanjingu, gdje je osvojio 8 bodova u 10 partija, stručnjaci su ocijenili kao jedan od najuvjerljivijih u historiji šaha Ovaj uspjeh donio mu je rejting 2801. Tako je postao tek peti igrač koji je dostigao rejting 2800, ali je tada, u dobi od 18 godina i 10 mjeseci, bio uvjerljivo najmlađi kome je to uspjelo.